A son stadis setemanis di braùre furlane grandonone, di Furlan Pride a manete. Parcè? Parcè che o vin viodût cun plasê che no son dome i çavariaments targâts effevuggì e lis rievocazions/celebrazions/esaltazions di ducj i inovâi de Prime vuere mondiâl «combattuta per restituire all’Italia i suoi confini naturali» (Sic! Sù mo sù…). Cun di fat, in sù par jù vincj dîs, il Friûl al à mostrât la sô muse miôr – chê plui vere, plui trative e plui furlane – stant che al à palesât il so jessi une tiere speciâl, caraterizade dal pluralisim linguistic e culturâl, e par chel si à proponût tant che pont di riferiment par dutis chês parts de Europe che a àn carateristichis compagnis o paragonabilis.
Dai 25 di Novembar ai 12 di Dicembar a Udin, a Cormons, a Flambruç, a Sant Vît, a Cjasarse e a Manià si à davuelt Suns Europe, il prin Festival european des arts performativis tes lenghis minoritariis.
La rassegne e à cjapât dentri trê sezions diferentis: une dedicade aes produzons audiovisivis (la Mostre dal Cine), une che si à mote ae discuvierte des tantis formis de scriture creative, tra prose, poesie e teatri (Sunsûrs) e une che e je lade daûr de esperience inviade za tal 2009, cun Suns, tal cjamp de musiche.
Magari cussì no, stant che si cjatìn une vore lontans dal Friûl, no vin podût viodi nessun dai apontaments che a jerin dentri di chel program sfladorôs, che al à cjapât dentri ancje il film basc candidât pai premis Oscar, Loreak, e chê seradone che e je stade fate vinars passât alì dal teatron di Udin.
Però o vin rivât a stâi daûr un pôc cul sgarfâ in internet e un pôc cul scoltâ in streaming Radio Onde Furlane e o vin vût pui di une conferme de bontât de iniziative, sei pe cualitât de propueste culturâl (i cines, i incuintris cui autôrs, lis contaminazions tra peraule scrite, peraule cjantade e peraule contade, i grups protagoniscj dal festival musicâl), sei pal lavoron che a àn fat chei che i son stâts daûr par che dut al vignìs cemût che al è stât e che al veve di jessi, sei pe vision strategjiche che nus somee di viodi daûr di chel progjet, ven a dî chê idee – che e je ancje la nestre – che cheste piçule part de Europe e dal Mont che si clame Friûl, se e à voie di vê a ce fâ cul mont, e à di imparâ a vê a ce fâ cun se stesse, cu la sô pluralitât, cu la sô complessitât, cu la sô unitarietât e cu la sô unicitât, cence pôre e cence sudizion, ma cence nancje montâsi il cjâf.
Cun chê cussience e cun cui che chê cussience le à za di timp, il Friûl al pues fâ maraveis: events speciâi tant che Suns Europe che a àn – e che a varan ancjemò – un grant rivoc ator pal mont, ma soredut une pratiche cuotidiane di promozion de culture, di ricognossiment e di garanzie di dirits di fonde par ducj, di disvilup just e sostignibil, di coesion sociâl e di cressite in tiermins economics.
I vûl lavorât, tant. I vûl ancje scombatût, salacor ancjemò di plui.
Ma si pues fâ.
Yes, we can. Pardabon.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn